Borec, Tomáš, minister spravodlivosti SR (2015-06-25):
Veľmi pekne ďakujem, pán predseda, za slovo. Vážené panie poslankyne, páni poslanci, tentokrát predstavujem alebo predkladám v druhom čítaní návrh zákona, ktorý sme vypracovali v spolupráci s Ministerstvom práce, sociálnych vecí a rodiny Slovenskej republiky. Obe ministerstvá sa počas diskusií snažili okrem tých tematických záležitostí riešiť so sudcami, ale aj so zástupcami Generálnej prokuratúry, úradov práce, sociálnych vecí a rodiny, akademickej pôdy a neziskových organizácií, venovať sa, ktoré sa venujú právam teda detí, konzultovať východiskové otázky, ako aj samotnú textáciu navrhovaných ustanovení so širokým spektrom aktérov venujúcim sa otázkam, ktoré sú predmetom návrhu tohto zákona. Počas dvojročnej prípravy tohto materiálu sa v pracovnej skupine dôsledne pracovalo s metódami právneho porovnávania alebo komparatistiky, pričom predmetom porovnania boli okrem iného aj právne úpravy Rakúska a Nemecka, ktorými sme sa dosť inšpirovali. V súlade s programovým vyhlásením vlády Slovenskej republiky bolo súčasťou prípravných prác osobitne hľadanie možností zlepšenia ochrany maloletých detí tak, aby sa v čo najširšom meradle uplatňovala zásada, podľa ktorej má každé dieťa od narodenia vyrastať v prirodzenom rodinnom prostredí, má sa predchádzať umiestňovaniu detí do ústavnej starostlivosti v rámcoch rodinného práva, občianskeho práva, ako aj v rámcoch sociálnoprávnej ochrany detí a sociálnej kurately. Z dôvodu hodnotového kontextu návrhu zákona bola lehota na medzirezortné pripomienkové konanie nadštandardná, a to 20 dní. Informáciu o návrhu zákona prerokoval dňa 10. marca Výbor pre deti a mládež Rady vlády pre ľudské práva, národnostné menšiny a rodovú rovnosť, informáciu uznesením č. 43 zobral na vedomie a navrhované legislatívne zmeny privítal a podporil. Návrh zákona, ak to môžem zosumarizovať, má za cieľ podporiť práve deti, pričom spomeniem len niektoré z navrhovaných zmien. Ide o zakotvenie zásady záujmu dieťaťa, ďalej v základných zásadách sa dopĺňa veta, čo, ktorá hovorí o tom, čo tvorí najhodnotnejšie prostredie alebo najvhodnejšie prostredie pre všestranný a harmonický vývoj dieťaťa, má sa rešpektovať základné právo dieťaťa, podľa okolností konkrétnej situácie, vyrastať od narodenia v prirodzenom rodinnom prostredí. Máme tuná podporu ochrany detí pred násilím. Navrhuje sa nový integrovaný procesný mechanizmus výkonu oprávnenia vo výchove starostlivosti o deti. Ďalej zvyšujeme efekty výchovných opatrení v prípade, keď je možné, respektíve vhodné sanovať rodinu. Zlepšenie ochrany detí, ktoré sú zverené do náhradnej osobitnej starostlivosti alebo do pestúnskej starostlivosti, pred nevhodným, respektíve rizikovým premiestnením do zahraničia. Ďalej zosúladenie podmienky otcovstva určeného podľa prvej domnienky otcovstva s nálezom Ústavného súdu Slovenskej republiky, zavedením občianskeho konania do Občianskeho súdneho poriadku, návrat maloletého dieťaťa, ktoré bolo na území Slovenskej republiky neoprávnené premiestnené alebo je na území Slovenskej republiky neoprávnene zadržiavané. Čiže ide o tzv. občianske rodičovské únosy. Nové pravidlá konania majú zrýchliť, zefektívniť konanie o návrate maloletého dieťaťa. Toľko stručne k návrhu, tak ako je predložený. A zároveň by som chcel uviesť, že sa stotožňujem so všetkými závermi vyplývajúcimi zo spoločnej správy výborov Národnej rady a mám zato, že ich zapracovanie prispeje k skvalitneniu novej právnej úpravy. Súčasne sa stotožňujem so spoločným hlasovaním o všetkých bodoch spoločnej správy s odporúčaním tieto body schváliť. A po schválení príslušných pozmeňujúcich a doplňujúcich návrhoch, prípadne aj tie, ktoré budú prednesené v pléne uvedeným spôsobom, odporúčam Národnej rade schváliť predložený vládny návrh zákona. Ďakujem pekne, pán predseda, skončil som.